Title: พระราชกฤษฎีกา เปลี่ยนแปลงเขตเทศบาลเมืองนครศรีอยุธยา จังหวัดพระนครศรีอยุธยา (ฉบับที่ 2) พ.ศ. 2505

พระราชกฤษฎีกา
เปลี่ยนแปลงเขตเทศบาลเมืองนครศรีอยุธยา
จังหวัดพระนครศรีอยุธยา
(ฉบับที่ ๒)
พ.ศ. ๒๕๐๕

ภูมิพลอดุลยเดช
ป.ร.
ให้ไว้ ณ
วันที่ ๓๐ ตุลาคม พ.ศ. ๒๕๐๕
เป็นปีที่
๑๗ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองนครศรีอยุธยา
จังหวัดพระนครศรีอยุธยา
เพื่อความเหมาะสมแก่การบริหารกิจการและการทะนุบำรุงท้องถิ่น

อาศัยอำนาจตามความในมาตรา ๑๒ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๓) พ.ศ. ๒๔๙๙ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลเมืองนครศรีอยุธยา
จังหวัดพระนครศรีอยุธยา (ฉบับที่ ๒) พ.ศ. ๒๕๐๕

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้เปลี่ยนแปลงเขตเทศบาลเมืองนครศรีอยุธยา จังหวัดพระนครศรีอยุธยา
ซึ่งได้กำหนดไว้ตามมาตรา ๓ แห่งพระราชกฤษฎีกาเปลี่ยนแปลงเขตเทศบาลเมืองนครศรีอยุธยา
จังหวัดพระนครศรีอยุธยา พ.ศ. ๒๔๙๙ เสียใหม่ โดยมีเขต ดังต่อไปนี้
ด้านเหนือ จากจุดศูนย์กลางแม่น้ำเจ้าพระยาถึงหลักเขตที่ ๑
ซึ่งตั้งอยู่ริมแม่น้ำเจ้าพระยาฝั่งตะวันออกตอนที่อยู่ห่างจากคลองเมืองฝั่งเหนือ
๒๒๐ เมตร เป็นเส้นตรงไปทางทิศตะวันออกเฉียงเหนือ แล้วเป็นเส้นขนานกับคลองเมือง
ถึงหลักเขตที่ ๒ ซึ่งตั้งอยู่ห่างจากคลองหัวรอฝั่งตะวันตก ๘๘๐ เมตร
และห่างจากคลองเมืองฝั่งเหนือ ๒๒๐ เมตร
จากหลักเขตที่ ๒ เป็นเส้นขนานกับคลองหัวรอไปทางทิศเหนือ
ถึงหลักเขตที่ ๓ ซึ่งตั้งอยู่ห่างจากหลักเขตที่ ๒ ระยะ ๕๓๐ เมตร
จากหลักเขตที่ ๓ เป็นเส้นตรงไปทางทิศตะวันออกเฉียงเหนือ
ถึงหลักเขตที่ ๔ ซึ่งตั้งอยู่ปากคลองกุฎีแดงฝั่งใต้
จากหลักเขตที่ ๔
เลียบตามริมคลองกุฎีแดงฝั่งใต้ไปทางทิศตะวันออก ถึงหลักเขตที่ ๕
ซึ่งตั้งอยู่ริมแม่น้ำลพบุรีฝั่งตะวันตก
จากหลักเขตที่ ๕ เป็นเส้นตรงไปทางทิศตะวันออกเฉียงเหนือ
ถึงหลักเขตที่ ๖ ซึ่งตั้งอยู่ริมแม่น้ำป่าสักฝั่งตะวันออกห่างจากปากคลองบ้านม้าฝั่งเหนือ
๒๒๐ เมตร
ด้านตะวันออก จากหลักเขตที่ ๖
เป็นเส้นตรงไปทางทิศตะวันออกเฉียงใต้ ถึงหลักเขตที่ ๗
ซึ่งตั้งอยู่ริมทางรถไฟฝั่งตะวันตก ตรง กม. ๗๓.๓๑๒
จากหลักเขตที่ ๗ เลียบตามริมทางรถไฟฝั่งตะวันตกไปทางทิศใต้
ถึงหลักเขตที่ ๘ ซึ่งตั้งอยู่ตรง กม. ๖๘.๓๑๒
ด้านใต้และด้านตะวันตก จากหลักเขตที่ ๘
เป็นเส้นตรงไปทางทิศตะวันตกเฉียงเหนือ ถึงหลักเขตที่ ๙
ซึ่งตั้งอยู่ริมแม่น้ำเจ้าพระยาฝั่งตะวันออก ห่างจากปากคลองสวนพลูฝั่งใต้ ๔๐๐ เมตร
จากหลักเขตที่ ๙ เป็นเส้นตรงไปทางทิศตะวันตกถึงจุดศูนย์กลางแม่น้ำเจ้าพระยาและถือเส้นศูนย์กลางของแม่น้ำเจ้าพระยาไปทางทิศเหนือและทิศตะวันตก
จนถึงจุดศูนย์กลางแม่น้ำเจ้าพระยาซึ่งตรงกับหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตด้วยตามสมควร

มาตรา ๔  ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ส. 
ธนะรัชต์
นายกรัฐมนตรี

[เอกสารแนบท้าย]

๑. แผนที่ท้ายพระราชกฤษฎีกาเปลี่ยนแปลงเขตเทศบาลเมืองนครศรีอยุธยา
จังหวัดพระนครศรีอยุธยา (ฉบับที่ ๒) พ.ศ. ๒๕๐๕

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากท้องถิ่นทั้งในเขตและนอกเขตเทศบาลเมืองนครศรีอยุธยา
จังหวัดพระนครศรีอยุธยา ได้เจริญขึ้นและมีชุมชนอยู่หนาแน่น
สมควรขยายเขตเทศบาลเพื่อประโยชน์ในการบริหารกิจการและทะนุบำรุงท้องถิ่นต่อไป

พุทธชาด/แก้ไข
๓๑ ตุลาคม
๒๕๔๕

ปิติวรรณ/ปรับปรุง
๒๖ กุมภาพันธ์ ๒๕๖๓

อรญา/ตรวจ
๑๘ มีนาคม ๒๕๖๓

[๑] ราชกิจจานุเบกษา เล่ม ๗๙/ตอนที่ ๙๘/ฉบับพิเศษ หน้า ๓๙/๑ พฤศจิกายน
๒๕๐๕